CELEX: 62004TJ0394
Language: et
Date: 2008-01-30 00:00:00
Title: Esimese Astme Kohtu otsus (viies koda), 30. jaanuar 2008. # Guido Strack versus Euroopa Ühenduste Komisjon. # Avalik teenistus - Ametnikud - Edutamine. # Kohtuasi T-394/04.

ESIMESE ASTME KOHTU OTSUS (viies koda)
      30. jaanuar 2008
      Kohtuasi T‑394/04
      Guido Strack
      versus
      Euroopa Ühenduste Komisjon
      Avalik teenistus – Ametnikud – Edutamine – 2003. aasta edutamine – Eelispunktide andmine – Edutamisest keeldumine
      Ese:      Hagi, mille ese on nõue tühistada hageja suhtes läbiviidud 2003. aasta edutamismenetlus, punktide andmine selle menetluse
         raames ning sellele järgnenud otsus jätta hageja edutamata.
      
      Otsus: Tühistada otsus, mis puudutab eelispunktide andmist Guido Strackile 2003. aasta ametialase edutamise raames, ning samuti otsus
         teda sel aastal edutamata jätta. Mõista kohtukulud välja komisjonilt.
      
      Kokkuvõte
      1.      Ametnikud – Hagi – Isikut kahjustav meede – Mõiste – Otsus, millega määratakse kindlaks ametnikule antavad edutamispunktid
      (Personalieeskirjad, artiklid 45, 90 ja 91)
      2.      Ametnikud – Edutamine – Teenete võrdlev hindamine
      (Personalieeskirjad, artiklid 43 ja 45)
      1.      Hagi esemeks võivad olla ainult sellise siduva õigusliku tagajärjega meetmed, mis tekitavad siduvaid õiguslikke tagajärgi
         hageja huve mõjutaval viisil, muutes selgelt tema õiguslikku olukorda, ja kinnitavad lõplikult institutsiooni seisukoha.
      
      Komisjoni töökorraga kehtestatud edutamissüsteemis, mis põhineb kogutud teenete arvessevõtmisel, mida väljendavad aastast
         aastasse kogutud punktid, ei piirdu teatud kindlal aastal antud punktide mõju üksnes käimasoleva edutamisega, vaid mõjutab
         mitut edutamist. Seega on edutamisega seotud punktide arvu kindlaksmääramine iseseisev toiming, mis tekitab siduvaid õiguslikke
         tagajärgi hageja huve mõjutaval viisil, muutes selgelt tema õiguslikku olukorda, isegi kui tegemist on edutamismenetluse üksiku
         etapiga.
      
      Ametniku edutamismenetlus seevastu ei kujuta endast isikut kahjustavat meedet personalieeskirjade artiklite 90 ja 91 mõttes,
         kuna see ei too kaasa ühtegi õiguslikku tagajärge, mis võiks otseselt mõjutada tema huve.
      
      (vt punktid 26, 29 ja 30)
      Viited: Esimese Astme Kohus: 28. september 1993, liidetud kohtuasjad T‑57/92 ja T‑75/93: Yorck von Wartenburg vs. parlament (EKL 1993, lk II‑925, punkt 36 ja seal viidatud kohtupraktika); 19. oktoober 2006, kohtuasi T‑311/04: Buendía Sierra
         vs. komisjon (EKL 2006, lk II‑4137, punkt 89).
      
      2.      Ametniku konkreetse hindamisperioodiga seotud karjääriarengu aruande tühistamine eeldab selle hindamisperioodiga seotud teenete
         eest antud punktide tühistamist, kuna hinne, mida igale ametnikule antakse tema karjääriarengu aruandes, muutub hindamismenetluse
         lõpus automaatselt edutamise jaoks kasutatavaks teenetepunktiks. Selline tühistamine mõjutab eelispunktide andmist, samuti
         järgneva hindamisega seotud otsust jätta ametnik edutamata, ning seda eeskätt juhul, kui ametisse nimetav asutus põhjendab
         oma otsust, mis käsitleb ametnikule teatud arvu eelispunktide andmist, nende teenetepunktide arvuga, mida sellele ametnikule
         vastava hindamise käigus anti.
      
      (vt punktid 37–39)